She’s a Woman

«She's a Woman» er en sang av The Beatles, skrevet av Paul McCartney med litt hjelp fra John Lennon. Den ble uansett offisielt kreditert Lennon/McCartney. Sangen ble først utgitt 23. november 1964 i USA på b-siden av singlen I Feel Fine. I Storbritannia ble singlen utgitt fire dager senere.


== Bakgrunn ==
«She's a Woman» ble skrevet 8. oktober 1964 som var samme dag som den ble innspilt. McCartney ville skrive en blues aktig sang spesielt egnet til å spille på konserter, og ville etterligne sitt idol Little Richard i sangstil. Da han ankom Abbey Road Studios, huket han tak i Lennon slik at de fikk gått igjennom teksten og skrevet den ferdig. Lennon likte spesielt strofen «turns me on» som ofte blir brukt som et verbalt uttrykk vedrørende marihuana røyking. Snaut seks uker forut for innspillingen, hadde The Beatles hatt besøk av Bob Dylan på sitt hotellrom i New York City hvor sistnevnte lot dem prøve den slags type illegal tobakk for første gang.


== Innspilling ==
De spilte inn syv tagninger hvorav den sjette ble mest vellykket. Grunnkompet besto av Lennons elektriske gitar, McCartneys bass og vokal og Ringo Starrs trommer. McCartney la på piano, George Harrison en gitarsolo, mens Starr supplerte med chohalho; et rytmeinstrument som gir fra seg nesten samme lyd som maracas.Lennon starter med såkalt «off-beat»; altså at han følger skarptrommelaget. Ellers spiller McCartney en oktav høyere enn vanlig på sin bass, og dette var første gang han gjorde noe mer ut av bass-spillet enn at den kun fungerte som kompinstrument. Tagning syv varte cirka 6 1/2 minutter hvor McCartney kjørte stemmen sin hardt der de improviserte på slutten.7. desember 1981 kom EP-boksen The Beatles EP Collection ut. Den hadde med en bonus-EP som ble kalt The Beatles EP. Boksen ble relansert med en CD-boks 26. mai 1992. En av de fire sangene var «She's a Woman» i stereo-versjon med «one-two-three-four» inntelling av McCartney.


== Personell ==
Paul McCartney: bass, piano, vokal
John Lennon: rytmegitar
George Harrison: sologitar
Ringo Starr: trommer, chohalho


== Konsertutgivelser med The Beatles ==
The Beatles la til «She's a Woman» på sitt repertoar på sine juleshow sent i desember 1964 og spilte den på hver konsert fram til og med sin siste 29. august 1966  i Candlestick Park, San Francisco. McCartneys pianoarrangement på originalen ble ivaretatt av Harrisons gitar. Felles for alle konsertversjoner som havnet på opptak (lovlige eller ulovlige), er at etter Harrisons gitarsolo, repeterer de ikke mellomverset, men går direkte på avlutningssekvensen. Ellers var den som regel sang nummer to på repertoaret; etterfulgt av enten «Twist and Shout» eller «Rock and Roll Music». To offisielle konsert-varianter har blitt utgitt av «She's a Woman»:

The Beatles at the Hollywood Bowl – (utgitt 4. mai 1977) hvor opptaket er fra 30. august 1965 hvor de spilte i Los Angeles.
Anthology 2 – (utgitt 18. mars 1996) hvor opptaket er fra 30. juni 1966 (kvelds-konserten) da de spilte i Tokyo.I sin solokarriere konsertdebuterte McCartney med «She's a Woman» første gang 8. mai 1991 i Barcelona og spilte den på Europa-turnéene i 1991 og 2004 (som inkluderte Valle Hovin stadion i Oslo 14. juni 2004).Han inkluderte også «She's a Woman» da han spilte inn en akustisk versjon i MTV-programmet «Unplugged» 25. januar 1991. Opptaket ble gitt ut 13. mai 1991 på albumet Unplugged – The Official Bootleg.


== «She's a Woman» versjoner fremført i BBC Radio ==
Variantene fra Top Gear ble i 1994 utgitt på Live at the BBC, den andre har havnet på bootlegs.


== Annet ==
«She's a Woman» blir avspilt på en kassettspiller i filmen Help! i forbindelse med at The Beatles befinner seg på Salisbury Plain hvor de gjør opptak.
Samme dag som gruppen inn «She's a Woman», tok Ringo Starr førerprøven.
Mens Lennon spilte inn Double Fantasy var det av og til duket for litt jam med musikerne. 18. august 1980 jammet de på «She's a Woman». Lennon ble med og sang, men ble etter hvert lei sangen og sa klart i fra.


== Referanser ==


== Eksterne lenker ==
(en) She's a Woman på MusicBrainz 
Sangteksten (presentert på Paul McCartneys offisielle webside)